Godefridus, Dei gratia Lingonensis episcopus, dilecto in Christo fratri Urbano, abbati Quinciacensi, ejusque successoribus regulariter substituendis, in perpetuum. Cum religiosas congregationes devote diligere, et juxta possibilitatem divinitus nobis collatam promptissime juvare debeamus, illis quam maxime debitores sumus, qui in episcopatu nostro sincerissimæ suæ conversationis odore Christo innumeras animas attrahentes instar argumentosæ apis, non annuatim sed quotidie fructificant. Igitur, dilecte in Domino, frater Urbane, abba, tuæ, tuorumque successorum et sanctæ cui præes congregationis, Deum revera bono religionis suæ exemplo honorantis, perpetuæ paci providentes, sicut postulasti, præsentis decreti sigillato privilegio, curamus omnia dona, omnesque concessiones seu laudes jam dicto cænobio Quinciaci, cui Deo auctore præsides, factas, confirmamus; statuentes ut quæcumque bona, quascumque possessiones in episcopatu nostro, in præsenti, possidet, et quæ in futuro, Deo largiente, adipisci poterit, salva ejus et integra illibataque permaneant. In quibus hæc nominatim duximus exprimenda: locum ipsum in quo idem cœnobium constructum est, qui antiquitus vocabatur Archia, et nunc dicitur Quinciacum, totamque circumjacentem terram ad eundem locum pertinentem, quam charta inde facta plenius determinat; locum veteris Quinciaci, cum omnibus appenditiis suis; locum Baleno, cum omnibus appenditiis suis; locum Fontenarum, cum omnibus appenditiis suis; locum Bruils, cum omnibus appenditiis suis; terram censualem in potestate Sancti-Winemari; terram et vineas in finagio Espinolii; vineas in Omonte; pratum censuale sub Damnemonia. Decernimus ergo ut nulli omnino hominum fas sit jam dictum sæpe monasterium temere perturbare, aut injustis vexationibus fatigare, seu prædictas possessiones ejus, et si quæ sunt aliæ vel futuræ sunt auferre, aut ablatas minuere vel retinere; sed eorum quibus collatæ sunt necessitatibus profuturæ intemeratæ permaneant. Quod si quis scienter contra hanc nostræ institutionis paginam facere præsumserit, a sacratissimo corpore et sanguine Domini et ab ejus ecclesia nunc et in perpetuum excommunicamus, nisi prius digna satisfactione fratribus Quinciaci reconciliatus fuerit; pax sit custodientibus eam, amen, amen, amen.